Kuopiossa asuva 30-vuotias Jasmin Rautiainen liittyi Tinderiin reilu vuosi sitten. Nettideittailu oli uudenlainen maailma pitkän suhteen jälkeen.

– Yhdeksän vuoden parisuhteen jälkeen nettideittailun maailma oli järkytys, Rautiainen kuvailee.

Hän kertoo kokeneensa toivottomuuden tunteita Tinderin matchien viidakossa. Kun monet tapaamiset kariutuvat, onnistumisiin on vaikea uskoa.

Deittisovellukset ovat tehneet parinvalinnasta vaivattomampaa, mutta samalla raadollisempaa.

Esimerkiksi deittisovellus Tinder on monille nuorille aikuisille kuin karkkikauppa, joka väsyttää, uuvuttaa ja ahdistaa. Jos johonkuhun saa yhteyden, ihminen saattaa kuitenkin pian kadota eli ghostata.

Joillekin ahdistusta aiheuttaa puolestaan se, ettei treffikutsuja tule lainkaan.

Nuorille aikuisille Tinder tai esimerkiksi Instagram ovat tavallinen tapa lähestyä kiinnostavaa ihmistä. Jani Aarnio / Yle

Jasmin Rautiaiselle ghostaamisen kokemukset ovat tuttuja.

Hän on seksuaaliselta suuntaumiseltaan hetero. Tässä jutussa puhutaan deittailukulttuurista heterosuhteissa.

Kun Rautiainen oli nuorempi, Tinderin kaltaisia paikkoja ei ollut. Kun teini-iässä johonkuhun ihastuttiin, ja tunne oli molemminpuolinen, siihen mentiin mukaan sen enempää pohtimatta.

Tinderin loputtomien mahdollisuuksien äärellä tilanne on toinen. Rautiainen on etsinyt aikuisena ihmistä, joka sopisi arvomaailmaltaan ja elämäntavoiltaan jakamaan arkea.

Koska niin moni hakee sovelluksista lähinnä satunnaista seksiä, vakinaista suhdetta etsivää miestä on hankala löytää.

– Moni tuntuu lisäksi mittaavan markkina-arvoaan ja keräilevän matcheja huvin vuoksi. Monet pelaavat omilla pelisäännöillään, Rautiainen kuvaa.

Psykologi: pettymyksiin liittyy häpeää

Psykologi Sanna Heikkinen YTHS:ltä Joensuusta on kohdannut työssään tapailuun pettyneitä nuoria.

– Vastaanotolla näkyy ajan hengen koveneminen. Kumppaniin liittyvät odotukset ovat kasvaneet, Heikkinen avaa.

Heikkisen mukaan parisuhteisiin liittyvät pettymykset aiheuttavat häpeää. Siksi aihetta ei välttämättä ensimmäisenä nosteta esille psykologin vastaanotolla.

Psykologin mukaan kumppaniin liittyvät odotukset ovat kasvaneet. Henrietta Hassinen / Yle

– Nuorilla on paljon yksinäisyyden ja kelpaamattomuuden kokemuksia. Mikäli taustalla on paljon hylätyksi tulemisen kokemuksia, nämä muistot voivat aktivoitua digideittailussa, Heikkinen sanoo.

Uupumuksen ja pettymyksen tunteet deittailussa eivät katso sukupuolta.

– Molemmilla sukupuolilla on samankaltaisia kokemuksia. Monet kokevat raskaaksi sen, ettei vaikka ole koskaan ollut kumppania tai kun kokemuksia suhteista on vähän, Heikkinen sanoo.

Heikkisen mukaan Tinder näkyy vastaanotolla myös positiivisesti. Moni kokee sovelluksen esimerkiksi helpottavan aloitteiden tekoa.

Psykoterapeutti Mervi Saarinen tunnistaa Heikkisen tapaan deittiuupumuksen ilmiönä.

Psykoterapeutti Mervi Saarinen neuvoo puhumaan pettymyksen tunteista läheisille. Heikki Haapalainen / Yle

– Ilmiö on tuttu. Näppituntumani on, että yksinäiset tapaavat pysyä yksinäisinä ja suositut henkilöt väsyvät jatkuviin tapaamisiin, Saarinen sanoo.

Saarisen mukaan aihe on haastava, koska tapailuun vaikuttavat monet tekijät. Esimerkiksi lapsuuden kiintymyssuhdemallit heijastuvat siihen, miten kohtaamme toisia ihmisiä.

– Tapailu ei Tinderien kaltaisissa maailmoissa tätä nykyä tarkoita mitään, ja monet nuoret mittaavat ihmisiä narsistisilla puntareilla, Saarinen pohtii.

Saarinen muistuttaa kuitenkin, ettei sinkkuna viihtymisestä tarvitse tuntea syyllisyyttä.

Treffi-illan tökerö päätös tuntuu pahalta

Viime talvena Jasmin Rautiainen tapasi yhden mukavan miehen Tinderin kautta.

Mies vaikutti fiksulta ja heillä oli onnistuneet treffit. Kesken illanvieton mies kuitenkin varoittamatta kysyi: “Saanko runkata tässä vieressä?”

– Minulla meni siinä vaiheessa maku täysin. Kieltäydyin, ja treffit loppuivat lyhyeen, Rautiainen kuvaa.

Kokemus ei ollut ainoa laatuaan. Kun Rautiainen huomaa miehen hakevan kevyttä suhdetta, hän yleensä lopettaa tapailun. Rautiainen kun on ollut etsimässä pysyvää suhdetta. Seksisuhteet eivät ole kiinnostaneet.

Rautiaiselle rankinta deittisovelluksessa on ollut se, että moni esittää Tinderissä jotakin muuta seksin toivossa.

– En ole sarjadeittaaja ja harkitsen tarkasti, kenen kanssa menen treffeille, Rautiainen sanoo.

Monien ihmisten samanaikainen tapailu on lisäksi tuntunut Rautiaisesta vieraalta, vaikka se onkin monille arkipäivää.

Deittien kilpailuttaminen lisää tapailuun liittyvää epävarmuutta.

Deittisovellus Tinder on säilyttänyt suosionsa vuosien ajan. Meri Remes/Yle

Useampi kuin joka kolmas suhde alkaa netistä

Nettideittailua on tutkittu melko vähän, mutta esimerkiksi operaattori Elisan teettämän tutkimuksen mukaan alle 30-vuotiaiden parisuhteista useampi kuin joka kolmas on alkanut internetissä.

Nettideittailu ei vaikuta hiipuvalta ilmiöltä.

Jasmin Rautiainen sanoo deittisovellusten muuttaneen häntä kriittisemmäksi.

– Sitä tulee yhä varovaisemmaksi. Ihastumisen tunteet ovat todella positiivisia tunteita, mutta nettideittimaailmassa on pakko jarruttaa niitä, ettei tipahda korkealta, Rautiainen sanoo.

Ei heteromiehilläkään ole aina helppoa

Jasmin Rautiainen on huomannut, että vaatimukset mahdollisia kumppaneita kohtaan ovat kovat puolin ja toisin.

Rautiainen on havainnut, ettei heteromiehilläkään ole aina helppoa.

"Jos siellä olisi nyt joku kiva": se on ajatus, jolla Jasmin Rautiainen on pettymysten jälkeen palannut Tinderiin. Antti Karhunen / Yle

– Ilmeisesti naiset ovat aika valikoivia, koska miehet esimerkiksi ilmoittavat profiileissaan pituudet. Miesten mukaan naiset kysyvät sitä joka tapauksessa ennen mahdollista tapaamista, Rautiainen pohtii.

Tinder on muuttanut suomalaista tapailukulttuuria. Rautiainen on huomannut, että ihmiset luokitellaan kuvan ja lyhyen tekstin perusteella. Iso osa ihmisyydestä jää verkossa pois.

Nykynuoria yhdistää sekin, että parisuhteen kuuluisi sopia elämänrytmiin ja omiin arvoihin. Harva haluaa mukautua liikaa toisen elämään.

– En halua kadottaa itseäni kenenkään muun takia, Rautiainen sanoo.

Rautiainen ei ole tällä hetkellä Tinderissä.

Oletko sinä uupunut tai turhautunut deittisovelluksissa? Osallistu keskusteluun. Keskustelu suljetaan 21.2. klo 23.

Lue lisää:

Mistä rakkaus löytyy? Lukijat kertovat: "Olimme vuorokauden alasti, ja myös seksiä oli", "hän superliketti minut"

Ghostaus on osa digiajan välinpitämätöntä deittailukulttuuria – Iida Åfeldt, 27, deittaili kuukausia ja sitten mies vain katosi